
Innledning

Gjennom snart 30 år som lege og ti år som forfatter og foredragsholder har jeg studert og erfart hvordan bedre livsstilsvalg, især bedre kosthold, kan lindre symptomer og styrke effekten av konvensjonell medisinsk behandling. Det var med ydmykhet og stolthet jeg sa opp overlegestillingen i 2015 for å følge min lidenskap: mat som medisin. Fem år, 14 bøker, to nettkurs, 52 TV-program og utallige foredrag senere er jeg stolt av å kunne vise til en stadig voksende tilhengerskare og – viktigst av alt – fantastiske tilbakemeldinger.

Basert på årevis med egen klinisk erfaring, samt norsk og internasjonal forskning, formidler jeg ernæringsfaglig kunnskap gjennom bøker og foredrag, på egen hjemmeside, på kurs og i sosiale medier. Det hele foregår egentlig på samme måte som da jeg var sykehuslege, for man får en slags klinisk teft og treffsikkerhet når man kombinerer erfaring med forskningsbasert kunnskap. Uten erfaringsbasert kunnskap blir legevitenskapen fattig, spesielt i et fag som ernæring, der verden kan være vanskelig å randomisere og kontrollere til elegante studiedesign. Jeg forsøker å holde meg oppdatert på det som skjer innen ernæringsforskning, jeg møter mange mennesker med like mange utfordringer og har respekt for at kunnskap er ferskvare. Sannheter endrer seg, og hvert enkelt menneske er unikt.

Mitt legekall og engasjementet for de svakeste gruppene i samfunnet har alltid vært sterkt. Jeg er stolt av å ha jobbet tverrfaglig med rusavhengige i nesten 20 år, med individuell kostholdsbehandling som et ledd i en helhetlig medisinsk behandling. I dag når jeg ut til et stort publikum av enkeltmennesker som søker råd og hjelp for å kunne ta gode livsstilsvalg for best mulig helse. Etter at jeg skrev boken Omstart30 og etablerte Facebook-gruppen og nettkurset med samme navn, har tusener opplevd betydelig bedring med antiinflammatorisk mat som medisin. Dere har delt bilder av nydelig mat og rørende historier med meg – tusen takk for fantastisk inspirasjon. Jeg røres av hvert eneste menneske som får det bedre med omstartvennlig mat. Jeg jobber for at alle skal få den kunnskapen og de verktøyene som setter dem i stand til å gjenvinne helsa. Livsstilsrelatert sykdom kan både forebygges og reverseres. Alle med helseplager knyttet til lavgradig kronisk inflammasjon – alt fra overvekt og sure oppstøt til irritabel tarm, søvnplager, uren hud, allergi, eksem, migrene, psykiske helseplager og autoimmun sykdom – bør nyte godt av mat som antiinflammatorisk medisin. Ingen bør få legemidler alene.

Medikamentfri behandling har vært like viktig som farmasi for min legegjerning. Individuell kostholdsbehandling i kombinasjon med nødvendige legemidler og annen konvensjonell medisinsk behandling er helt avgjørende hvis vi skal få bukt med den voldsomme økningen i livsstilsrelatert kronisk sykdom. Jeg ønsker meg leger og annet helsepersonell med tilstrekkelig kostholdsfaglig kunnskap og flere kliniske ernæringsfysiologer på sykehus og i institusjoner. Først da kan vi tilby individuell kostholdsbehandling tilpasset hver enkelts livssituasjon, kropp og helse. Det vil imidlertid ta tid å endre systemer, rutiner og strukturer på sykehusene. I mellomtiden kan vi tilegne oss mer kunnskap om kosthold selv og lære oss metoder som setter oss bedre i stand til å hjelpe oss selv og hverandre.

Autoimmun sykdom:

Mer enn 80 ulike lidelser der immunforsvaret angriper kroppens egne friske celler.

Sykdom handler ikke bare om familiær belastning og flaks eller uflaks.

Hvis inaktivitet, overvekt, stress, lite søvn og dårlig mat har gjort deg syk, kan eliminering av de samme faktorene gjøre deg friskere.

Boken Omstart30 inneholder en 30 dagers metode og en kostholdsplan, som du kan følge for å dempe inflammasjon, få mer energi, forbrenne helsefarlig bukfett, sove bedre og lindre helseplager. Tusenvis har dratt nytte av boken og metoden med tilhørende foredrag og nettkurs. Tiden er derfor moden for å kunne tilby en kokebok med enda flere omstartvennlige oppskrifter. Ren nytelse inneholder også en autoimmun protokoll (AIP, se side 44) for deg som ikke oppnår det forventete resultatet av en ordinær Omstart30.

Nyt omstarten og alle de gode smakene. Med mat som medisin kan kroppen i stor grad reparere seg selv, slik at du får muligheten til et friskere liv med mer energi.

På nettsiden www.beritnordstrand.no og på Facebook (Omstart30) finner du flere oppskrifter og lenker til kurs, bøker og sosiale medier. På Instagram finner dere meg på @beritnordstrand.

Jeg heier på deg!

Klem fra Berit


Ta en omstart og skreddersy kostholdet ditt



 

Hvorfor er det smart med en omstart?

Norges befolkning ligger på fedmetoppen i Vest-Europa. Ifølge ferske tall fra WHO er bare tre andre vesteuropeiske land verre stilt enn nordmenn når det gjelder fedme (BMI > 30): Storbritannia, Irland og Spania. Og ifølge tall som er hentet fra Folkehelsemeldingen, er knapt 30 prosent av alle voksne nordmenn normalvektige (BMI < 25), mens omkring 15–20 prosent av alle norske barn er overvektige eller har utviklet fedme. Blant ungdom er andelen hele 25 prosent. (Det er viktig å poengtere at alle data fra HUNT og Tromsø-undersøkelsen er innhentet av helsepersonell. Det dreier seg med andre ord ikke om usikker selvrapportering.)


Kronisk lavgradig inflammasjon

Hele 80 prosent av immunforsvaret befinner seg i tarmslimhinnen. Der står immunceller klare for å hindre at mikrober og fremmedstoffer invaderer kroppens sterile indre. Tarmslimhinnen blir mer eller mindre lekk etter perioder med dårlig mat, stress, hard trening, inntak av enkelte legemidler og for lite søvn. Kronisk lavgradig inflammasjon er den situasjonen som oppstår når tarmslimhinnen er lekk og immuncellene i tarmveggen stadig hisses til inflammasjonskrig og produserer betennelsesstoffer for å nedkjempe fremmedstoffer.

Immunceller:

Celler i immunforsvaret.

Overvekt alene kan gi kronisk lavgradig inflammasjon, helseplager og sykdom. I tillegg kommer stress, som vi alle til en viss grad er utsatt for, og for lite søvn. Sover vi mindre enn åtte timer per natt, bidrar lite søvn til inflammasjonsbyrden. Sist, men ikke minst, kan toksiner og fremmedstoffer i mat, drikke og miljø slippe igjennom en lekk tarm, trigge troppene av immunceller og skyve oss et stykke oppover på inflammasjonsskalaen. Det gjelder både kunstige tilsetningsstoffer og sprøytemiddelrester i mat og drikke, samt proteiner og andre næringsstoffer som har endret struktur og egenskaper etter bearbeiding eller foredling av råvarer. Ultrapasteurisering av kumelk er et godt eksempel, der høy temperatur endrer strukturen på melkeproteinene. Et annet eksempel er foredling av urkorn til moderne hvete med mer potent gluten, som gjør bakeprosessen enklere for både industrielle bakerier og hjemmebakere. Deigen gjærer nemlig raskere.

I et moderne samfunn er det nesten umulig å unnslippe eksponering for fremmedstoffer, for nesten alt rundt oss inneholder fremmedstoffer: luften du puster inn, hud- og hårpleieprodukter (som trenger igjennom huden), tekstiler i klær, sengetøy og i byggematerialer. Samlet legger alt dette stener til inflammasjonsbyrden, men vi kan ta gode valg som begrenser påvirkningen. Og det viktigste valget vi kan ta, er å spise ren mat. Ren mat som antiinflammatorisk medisin.

Forekomsten av irritabel tarm øker også. Tallene er usikre, og mange sliter nok med en mage som krangler uten å ha blitt utredet og uten å ha fått noen diagnose. Kanskje er hele 25 prosent av befolkningen rammet, og de må slite med varierende grader av luftsmerter, forstoppelse og diaré. Alt dette er plager som forringer livskvaliteten.

Diabetes type 2 er en annen livsstilsrelatert lidelse. Den viktigste årsaken er overvekt og en usunn livsstil. Det som skjer, er at kronisk lavgradig inflammasjon svekker hormonet insulin, slik at det virker dårligere. Dette kalles insulinresistens. Etter hvert greier ikke bukspyttkjertelen å produsere nok insulin til å dekke kroppens behov. Det er grunn til å tro at det er store mørketall når det gjelder forekomsten av insulinresistens i Norge. Vi nærmer oss kanskje 500 000 med insulinresistens og diabetes type 2. På verdensbasis har omtrent 350 millioner voksne personer diabetes type 2, og antallet øker med cirka 7 millioner nye tilfeller hvert år (NHI.no). Risikoen øker med økende bukfedme.

Bukfedme og kronisk lavgradig inflammasjon øker også risikoen for hjerte- og karsykdommer, som skyldes avleiringer i blodåreveggen (åreforkalkning), tette blodårer og svekket oksygentransport til vevet. Etter hvert kan resultatet bli angina pectoris, hjerteinfarkt og hjerneslag.

Autoimmun sykdom er koplet til lekk tarm og kronisk lavgradig inflammasjon. Har du sårbarhet for autoimmun sykdom, kan en rekke faktorer skyve deg oppover på inflammasjonsskalaen og utløse symptomer fra ulike organer som bombarderes av forvirrede immunceller som feilaktig går til angrep på eget vev. Vi kjenner rundt hundre ulike autoimmune lidelser som kan ramme oss. Du kjenner kanskje til både cøliaki, diabetes type 1, ulcerøs colitt, Morbus Crohn, psoriasis, leddgikt, autoimmun stoffskiftesykdom (tyreoiditt med hypotyreose eller hypertyreose), systemisk sklerose og multippel sklerose (MS). Både stress, søvnmangel, infeksjoner, svekket tarmbakterieflora, toksiner, legemidler og kjente triggere i mat og drikke (eksempelvis gluten og kumelk), kan utløse autoimmun sykdom (Vojdani, 2014). Kjente triggere må elimineres, og lekk tarm må heles slik at immunforsvaret stabiliseres og tilstanden bedres. Det er litt som når hele taket må tettes hvis det renner vann igjennom et titall hull. Det holder ikke bare å sette ut noen bøtter som samler opp vannet. Legemidler mot autoimmun sykdom, slik som kortisonpreparater og cellegift, lindrer symptomer eller samler opp vannet, slik at gulvet ikke blir like vått. Tetter man ett hull, for eksempel kutter gluten ved cøliaki, kan det fremdeles renne vann igjennom de øvrige ni hullene. Gulvet blir mindre vått, symptomer lindres, men mange sliter fremdeles med ulike grader av utmattelse, diffuse smerter, søvnproblemer og psykiske helseplager. Tettes ikke en lekk tarm, det vil si hele taket, har du også en overhengende risiko for å få flere autoimmune lidelser. Vi er vitne til en rask vekst i autoimmune lidelser både nasjonalt og globalt. Klarer vi å identifisere triggerne, kan vi både forebygge, reversere og kanskje til og med lege autoimmune lidelser.

Du er hva du spiser

Du er bokstavelig talt hva du spiser. Maten du spiser, kan styrke eller svekke ditt indre tarmbakteriesamfunn. Den kan reparere lekk tarm, dempe inflammasjon og bidra til tilfriskning, men den kan også gi helseplager og sykdom. Selv de friskeste blant oss kan slite med kronisk lavgradig inflammasjon og sakte, men sikkert bevege seg oppover på inflammasjonsskalaen. Stress og dårlig søvn kan til tross for sunn mat og trening bidra til lekk tarm og inflammasjon som svekker funksjonene i kroppen. Det er derfor du bør ta en Omstart30 og gjennomføre 30 dager hvor du nyter smaken av rene råvarer som både tarmen, kroppen og hjernen kan trives med over tid. Jeg har opplevd pasienter som har blitt kvitt både overflødige kilo, diffuse helseplager og sykdom etter en slik omstart. De har kunnet trappe ned på legemidler med plagsomme bivirkninger. Legemidler kan nok lindre symptomer, men et helhetlig fokus med mat som medisin må til dersom du vil bli frisk.

Det fokuseres mye på usunn mat og drikke som kan skade helsa og gjøre oss syke, men når vi så utvikler helseplager og sykdom, fokuseres det mest på legemidler og lite på mat. Ser man på legeutdanningens fravær av kostholdsundervisning og sykehusenes fravær av kliniske ernæringsfysiologer, er det manglende fokuset på mat som medisin lett å forstå. Ordningen «grønn resept» hos fastlegen hjelper lite når den bare kan brukes på pasienter med sykelig overvekt (BMI > 30), høyt blodtrykk og/eller diabetes type 2 hvis de ikke bruker legemidler. De aller fleste som behøver å ta bedre livsstilsvalg for seg selv, faller utenom. Vi må nok ta skjeen i egen hånd.

Jeg vil at du skal ta kontrollen over egen helse med mat som antiinflammatorisk medisin. Møt fordøyelsesbesvær, allergiplager, hodepine, diffuse smerter og søvnproblemer med mat som kan lindre disse problemene. Opplev at helsefarlig bukfett forsvinner, at diabetes type 2 reverseres og at det høye blodtrykket normaliserer seg. Slik kan du kort sagt få mer lyst på livet og mer energi. Ta kontrollen over autoimmun sykdom på en måte som både demper helseplager og beskytter deg mot å rammes av enda flere lidelser hvor et forvirret immunforsvar går til angrep på egen kropp. Min erfaring er at de fleste blir bedre med en Omstart30. Oppnår du ikke ønskede resultater, trenger du kanskje å legge om livsstilen i en enda lengre periode, eller følge en autoimmun protokoll (se side 44).

Food has the power to harm and the power to heal.


Eliminere noen råvarer og innføre andre

Det holder ikke bare å eliminere matvarer og fremmedstoffer i maten som er koplet til svekket tarmbakteriemangfold, lekk tarm, inflammasjon og sykdom. Du må samtidig innføre råvarer som kan berike ditt indre jordsmonn med gode bakterietyper, det vil si mat som har de byggeklossene (næringsstoffene) som er nødvendig for reparasjon av lekk tarm, og som demper inflammasjon og bidrar til tilfriskning. Slik næringsrik mat sikrer deg de nødvendige byggeklossene så du både kan friskne til og holde deg frisk.

Men hva betyr det egentlig å være frisk? Frisk kan være så mangt. Du som føler deg frisk til tross for et middelmådig kosthold, utnytter likevel kanskje bare en brøkdel av ditt potensial. Du tenker kanskje ikke på diffuse smerter, lett hodepine eller allergiplager som sykdom. Du har lært deg å leve med irritabel tarm. Du kan ikke huske sist du kunne nyte en god natts søvn. Men sykdom? Nei, mange setter det aller meste på kontoen for alder.

Alle oppskriftene i Ren nytelse er basert på råvarer som kan bidra til å dempe inflammasjon i kropp og hjerne. Maten skal kunne reversere helseplager og gi deg en slankere kropp, bedre nattesøvn og mer energi.

